SAID gevra om bewerings teen Ramaphosa te ondersoekPres. Cyril Ramaphosa (Foto: Presidensie/Twitter) Die DA het die Suid-Afrikaanse Inkomstediens (SAID) versoek om bewerings teen pres. Cyril Ramaphosa te ondersoek wat met ’n diefstalklag “van meer as $4 miljoen” op Ramaphosa se Phala Phala-wildsplaas in Limpopo verband hou. Maroela Media het vroeër berig dat Arthur Fraser, oud-direkteur-generaal van die Staatsveiligheidsagentskap en bondgenoot van oudpres. Jacob Zuma, dié strafregtelike klag Woensdag teen die president ingedien het. Die beweerde voorval het volgens Fraser op 9 Februarie 2020 plaasgevind. Volgens John Steenhuisen, leier van die DA, het die voorval nou kommer onder die publiek laat ontstaan oor belastingnakoming in die beweerde transaksie waartydens Ramaphosa glo $4 miljoen (toe meer as R60 miljoen) bekom het. “Dit is dus van die uiterste belang dat die SAID hierdie saak ondersoek om eerstens vas te stel of die bedrag aan die SAID verklaar is, en tweedens of die transaksie belastingimplikasies gehad het ingevolge die Wet op Inkomstebelasting én die Wet op Belastingadministrasie,” het Steenhuisen gesê. Steenhuisen sê voorts dat ŉ ondersoek deur die SAID noodsaaklik vir die “beskerming van die oppergesag van die reg en belastingmoraliteit” is, aangesien die SAID belastingbetalers al voorheen vir geringe oortredings vervolg, beboet en strafregtelike klagtes teen hulle aanhangig gemaak het. Volgens die party is dit belangrik dat belastingbetalers sien dat wette en regulasies vir almal geld en dat diegene in magsposisies nie spesiale behandeling ontvang nie. Die president se kantoor het vroeër gesê hy is bewus van die strafregtelike klag wat deur Fraser ingedien is. “Pres. Ramaphosa is baie duidelik daaroor dat daar geen gronde is vir die bewerings van kriminele optrede wat Fraser in ŉ verklaring teen die president maak nie,” het dié kantoor in ŉ verklaring gesê. Fraser beweer boosdoeners het met Ramaphosa se huiswerker saamgespan en dat Ramaphosa die voorval van die “Suid-Afrikaanse Polisiediens (SAPD) en/of Suid-Afrikaanse Inkomstediens (SAID) weggesteek het”, asook dat die verdagtes in die saak ontvoer, ondervra en toe omgekoop is vir hul stilswye oor die voorval.